Hovorme o jedle 
Utorok - 2. denná téma: Sezónnosť potravín – čo a kedy rastie u nás
Tému pripravilo a zrealizovalo: Centrum voľného času pri ZŠ s MŠ Rakovice, pod vedením zástupkyne CVČ – Kataríny Rafajdusovej
Termín : 14.10.2014
1.	Cieľ, zameranie aktivity
Zvýšiť kvalitu vedomostí žiakov, zlepšiť zdravý životný štýl, zamerať sa na výber potravín, spôsob stravovania, pritom uprednostňovať domáce výrobky pred zahraničnými.

2.	Vyučovací predmet
Geografia  - 9. ročník
Prírodoveda – 2. ročník
Biológia – 6. Ročník, 7. Ročník
Etická výchova – II. stupeň
Záujmové útvary : Kuchársky, Počítače, Tvorivé dielne, Klub dievčat, klub KONTAKT, Redakčný krúžok.
Žiaci 9. ročníka sa zúčastnili exkurzie na Plantexe vo Veselom – Firma Plantex s.r.o. je jedným z dodávateľov čerstvého ovocia a štiav do materských, základných a špeciálnych škôl. Ovocie pestujú v integrovanej produkcii, pod stálym dohľadom odborníkov. Tak dostanú deti len to najlepšie, čo sa v sadoch Plantexu urodí – získané informácie použijú na hodine geografia.
Členovia klubu KONTAKT pripravili stánok – tzv. Rakovickú tržnicu, členovia počítačového krúžku, za pomoci vedúcej krúžku zostrojili tabuľky na zistenie vedomostí žiakov, podľa sezónneho kalendára zeleniny a ovocia. ( viď príloha ). Tabuľku sme využili na hodinách biológie a etiky.
Členky  ZÚ Tvorivé dielne a Klubu dievčat  vyrábali vrecká na bylinky a sušené potraviny, mladší žiaci vyrábali jabĺčka z orechov , ktoré použijeme na výzdobu školy. Kuchársky krúžok sa i tento rok podieľal na ochutnávke polievky z tekvice hokkaido.
O aktivitách , ktoré prebiehali počas celého týždňa budú svojich spolužiakov informovať členovia Redakčného krúžku v jesennom vydaní Školských novín.
3.	Pomôcky
PC, papier, pero, farbičky

4.	Príprava
S klubom KONTAKT sme spoločne pripravili plán a organizačné zabezpečenie uvedenej témy. V prvej fáze sme pripravili „RAKOVICKÚ TRŽNICU“ – využili sme kartónový papier, zbytky látok a stojany na nástenky a za pomoci údržbára školy sme vytvorili stánok, ako sa patrí. Na počítačovom krúžku sme pri hľadaní sezónnych potravín objavili „Sezónny kalendár pre zeleninu“ a „Sezónny kalendár pre ovocie“. Obidva kalendáre nám poslúžili ako vzor pri vytvorení tabuľky na overenie vedomostí žiakov, či vedia, čo kedy rastie. 

5.	Postup / Realizácia
14.10. 2014 – druhá denná téma – Sezónne potraviny 
Ráno – exkurzia žiakov 9. Ročníka na Plantex vo Veselom
Dopoludnia - návšteva Rakovickej tržnice – žiaci 2. ročníka ZŠ v rámci prírodovedy, žiaci 6. a 7. ročníka v rámci biológie, žiaci II. stupňa ZŠ, ktorí navštevujú etickú výchovu – overenie vedomostí  -  v kalendári boli  uvedené i produkty, ktoré nerastú u nás, ale to bola ďalšia z úloh, pre žiakov, aby vyznačili farebne len naše výrobky. Aby mali žiaci nejakú pomôcku, vyplnené kalendáre sme pripevnili na stánok tržnice a ešte pred overením ich vedomostí sme im okrem toho, aby vedeli, čo sa kedy urodí, vysvetľovali, prečo je najlepšie mať vlastnú záhradku, ale aj že naše sezónne produkty cestujú od miestnych farmárov k zákazníkovi len pár hodín, vďaka čomu si zachovajú cenné látky a chuť, na rozdiel od dovážaných potravín. 
Žiaci nám tržnicu dopĺňali postupne produktmi, ktoré tam chýbali a mali k dispozícii vo svojich záhradách. Nezabudli sme ani na bylinky.
Odpoludnia -  tržnicu navštívili členovia ZÚ KONTAKT, Kuchársky, Klub dievčat, Tvorivé dielne, Počítače – aktivity krúžkov sú uvedené v prípravnom období.
Všetky produkty, ktoré sme mali vystavené v stánku, budú použité na kuchárskom krúžku.
6.	Zhrnutie
Väčšina našich žiakov je zvyknutá na potraviny dopestované v ich záhradách a napriek tomu sme zistili, že vedomosti o sezónnych potravinách nie sú u nich na takej úrovni, akú by sme si predstavovali. Informatívna tabuľka, ktorú vyplňovali, im rozšírila vedomosti, pri vyhodnocovaní sme si vysvetlili i výhody sezónnych potravín a to, že :
· Sú čerstvé
· Majú viac chuti
· Nájdeme v nich veľa vitamínov, minerálov a ďalších cenných látok
· Obvykle nie sú chemicky ošetrené
· Sú lacnejšie, ako potraviny dovážané z iných podnebných pásiem
7.	Prílohy

Sezónne kalendáre, tabuľka, prezentácia s fotkami
Ostatné fotky na našej webovej stránke školy: https://zssmsrakovice.edupage.org/photos/?photo=album&gallery=168#gallery/168





